Diari Oficial de la Generalitat Valenciana


Sumari del DOGV 8249, del 07-03-2018 (2018/2308)

DECRET 1/2018, de 14 de febrer, del president de la Generalitat, pel qual es creen els Premis de Comunicació de la Generalitat Valenciana.
------------------------------------------------------------------------------------------------------------------------------------------

### Dades del document

Número de DOGV
:   8249

Data del DOGV
:   07-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2308


Data del document
:   14-02-2018

Organisme emissor
:   Presidència de la Generalitat

Tipus de document
:   Decret

Descriptors 

:   * legislació

DECRET 1/2018, de 14 de febrer, del president de la Generalitat, pel qual es creen els Premis de Comunicació de la Generalitat Valenciana. [2018/2308]  
L'article 56 de l'Estatut d'Autonomia de la Comunitat Valenciana atribueix a la Generalitat, en el marc de les normes bàsiques de l'Estat, el desplegament legislatiu i l'execució del règim de radiodifusió i televisió i de la resta de mitjans de comunicació a la Comunitat Valenciana. En aquests termes la Generalitat podrà regular, crear i mantindre televisió, ràdio i la resta de mitjans de comunicació social.  
En aquest marc, el Decret 103/2015, de 7 de juliol, del Consell, modificat pel Decret 161/2016, de 28 d'octubre, del Consell, pel qual estableix l'estructura orgànica bàsica de la Presidència i de les conselleries de la Generalitat, assenyala en l'article 1.1 que la Presidència de la Generalitat és competent, entre altres matèries, en la comunicació institucional de la Generalitat.  
El Decret 151/2015, de 18 de setembre, del Consell, pel qual aprova el Reglament orgànic i funcional de la Presidència de la Generalitat (correcció d'errades publicada en el DOGV número 7647, de 30 d'octubre de 2015), recentment modificat pel Decret 153/2017, de 6 d'octubre, atribueix a la Secretaria Autonòmica de Comunicació funcions en matèria de política informativa, comunicació institucional de la Generalitat i relació amb els mitjans de comunicació social, així com intervenció administrativa en matèria de ràdio i televisió de competència de la Comunitat Valenciana.  
La importància del sector de la comunicació i la seua rellevància en la vertebració de la Comunitat Valenciana, especialment en l'actual societat de la comunicació global, així com la necessitat de donar una visió integrada dels mitjans i de la comunicació, aconsellen la creació d'uns premis que puguen donar visibilitat i rellevància als continguts i mitjans de comunicació, tant de publicacions impreses i digitals, com d'emissores de ràdio i televisió de l'espai comunicatiu de la Comunitat Valenciana, la consolidació i enfortiment del qual està actualment en una fase crucial, així com complir els principis d'estímul i foment als diferents mitjans de comunicació, continguts en les lleis que regulen aquestes matèries, com són la Llei 1/2006, de 19 d'abril, de la Generalitat, del sector audiovisual o la Llei 7/2003, de 20 de març, de publicitat institucional de la Comunitat Valenciana.  
  
En conseqüència, amb la creació dels Premis de Comunicació de la Generalitat Valenciana es pretén reconéixer les aportacions més rellevants en els camps de la radiodifusió, la televisió, la premsa escrita, digital, xarxes socials, la publicitat i la comunicació de proximitat durant l'any anterior a la concessió.  
Per això, de conformitat amb l'article 12.1.o de la Llei 5/1983, de 30 de desembre, del Consell, pel qual li correspon a qui ostente la presidència de la Generalitat exercir les facultats i atribucions que li corresponen d'acord amb les disposicions vigents, així com aquelles que no estiguen expressament atribuïdes a altres òrgans o institucions,  
  
  
  
DECRETE  
  
Article 1. Objecte  
Els Premis de Comunicació de la Generalitat Valenciana tenen per objecte reconéixer i destacar les trajectòries professionals, institucionals o empresarials que han destacat en el camp de la comunicació pública a la Comunitat Valenciana, fetes de manera individual o col·lectiva, durant l'any anterior a la concessió.  
  
Article 2. Modalitats  
Els Premis de Comunicació comprenen les modalitats següents:  
  
a) Radiodifusió  
b) Televisió  
c) Premsa escrita  
d) Xarxes socials i nous formats  
e) Publicitat  
f) Comunicació de proximitat  
g) Fotoperiodisme  
h) Disseny.  
  
Article 3. Jurat  
1. El jurat tindrà la composició següent:  
- Presidència: correspondrà a la persona que ostente el càrrec de president o presidenta de la Generalitat, o la persona en qui delegue.  
- Vocalies: correspondran a persones representants de cada un dels sectors en què es concedeixen les distincions, designades per la presidència del jurat, a proposta de les associacions professionals corresponents de cada modalitat.  
- Secretaria: l'assumirà la persona titular de l'òrgan superior de l'Administració de la Generalitat que tinga atribuïdes les competències en matèria de comunicació, o la persona en qui delegue.  
La composició del jurat ha de ser paritària o, en el cas de ser un nombre imparell, ha de tindre una presència equilibrada de dones i homes.  
Quan una persona suplent no puga substituir a la titular corresponent, aquesta podrà delegar, per escrit, el seu vot en una altra persona, membre titular, que mai podrà acumular més d'un vot delegat.  
El president o la presidenta del jurat dirimirà amb el seu vot de qualitat els possibles empats i elevarà al Consell la proposta de concessió de premis.  
De les reunions del jurat s'ha d'alçar l'acta corresponent.  
2. En les seues actuacions, el jurat s'ha de regir pel que disposa la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic, i serà necessària, per a la seua constitució vàlida als efectes de la celebració de sessions, deliberacions i presa d'acords, l'assistència, presencial o a distància, de les persones titulars de la presidència i de la secretaria o, si és el cas, de les qui les suplisquen, i la de la meitat, almenys, dels seus i de les seues membres, segons l'article 17.2 de la Llei 40/2015 ja esmentada.  
  
Article 4. Procediment  
Els Premis de Comunicació de la Generalitat Valenciana, que tindran una periodicitat anual i podran contindre totes o algunes de les modalitats, s'atorgaran per mitjà d'un decret del Consell, a proposta del president o de la presidenta de la Generalitat, i es publicaran en el Diari Oficial de la Generalitat Valenciana.  
  
Article 5. Premis  
Els Premis de Comunicació de la Generalitat Valenciana consistiran en un diploma, on haurà de constar necessàriament la modalitat per la qual s'atorga, i una peça escultòrica que simbolitza el guardó.  
  
Article 6. Lliurament  
El lliurament dels Premis de Comunicació de la Generalitat Valenciana s'efectuarà en un acte públic.  
  
  
DISPOSICIÓ ADDICIONAL  
  
Única. Incidència pressupostària  
Els Premis de Comunicació de la Generalitat Valenciana, tenen caràcter exclusivament honorífic, per la qual cosa no comporten cap prestació econòmica.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 14 de febrer de 2018  
  
El president de la Generalitat,  
XIMO PUIG I FERRER